cyanic-selkie/wikianc huggingface dataset:
אגף תכנון ובניין כוח רב-זרועי
מבנה הסמל
התבוננות בסמל מייצרת תחושת "דור חדש לאג"ת" - אלמנט שלראש האגף, האלוף תומר בר, היה חשוב לבטא בסמל החדש אך יחד עם זאת משמר את ההיסטוריה והמורשת על בסיסן הוקם אגף התכנון ובניין הכוח הרב-זרועי.
סטן קרונקי
אנוס סטנלי "סטן" קרונקי (אנגלית: Enos Stanley "Stan" Kroenke; נולד ב-1947 בקולומביה שבמיזורי) הוא איש עסקים אמריקני הנמצא ברשימת 400 האנשים העשירים ביותר בעולם של המגזין פורבס. הונו, נכון לדצמבר 2016, מוערך ב-7.4 מיליארד דולר, והוא נובע בעיקר מנדל"ן. קרונקי נשוי לאן וולטון, אחייניתו של סם וולטון ואחת מיורשות וולמארט. קרונקי מעורב מאוד בתחום הספורט והוא בעלים של לוס אנג'לס ראמס, דנוור נאגטס, קולורדו אוולאנש, קולורדו ראפידס ועוד קבוצות מהליגות המקצועניות בארצות הברית. קרונקי הוא גם אחד מהדירקטורים של מועדון הכדורגל האנגלי ארסנל.
קורות חיים
קרונקי נולד בארצות הברית, למשפחה נוצרית-לותרנית ממוצא גרמני.
נישא ב-1974 למיליארדרית ויורשת ההון כאחת מהצאצאיות של מייסדי ענקית הקמעונאות האמריקאית "וולמרט", אן וולטון-קרונקי, ולהם שלוש ילדים.
נדל"ן
קרונקי למד באוניברסיטת מיזורי וסיים עם מספר תארים בתחום מנהל עסקים. ב-1983 הוא הקים את קבוצת קרונקי שהיא תאגיד נדל"ן שהיה אחראי לבניית מספר מרכזי קניות ובנייני מגורים. לאחר נישואיו לאן וולטון הוא זכה להזדמנות לפתח את האזורים הסמוכים לחנויות הרבות של רשת וולמארט הנמצאת בבעלות משפחת אשתו. קרונקי הוא גם היושב-ראש של THF Realty שהיא חברת נדל"ן עצמאית המתמחה בפיתוח עירוני. חברה זו הוקמה בסנט לואיס ב-1991.
ספורט
קרונקי הוא עסקן ספורט ידוע והבעלים והמנהל של יזמות הספורט קרונקי. קרונקי היה הבעלים-שותף של סנט לואיס ראמס מה-NFL מאז שהקבוצה עברה לסנט לואיס ב-1995. ב-3 באוגוסט 2010 מימש את זכות הסרוב הראשונה שלו וקנה את הבעלות המלאה על הקבוצה, באישור הנהלת ה-NFL.
בשנת 2000 הוא הפך לבעלים של דנוור נאגטס מהליגת ה-NBA ושל קולורדו אוולאנש מה-NHL. בשנת 2002 שמו נחרט על גביע סטנלי ביחד עם קולורדו כשזכו בגביע סטנלי. ב-2010 העביר קרונקי את השליטה בשתי הקבוצות לבנו ג'וש, ועד סוף 2014 עליו להישאר בהחזקות מיעוט בלבד בשתי קבוצות אלה. כל זאת משום שליגת ה-NFL אינה מרשה לבעלים של קבוצת NFL בעלות על קבוצות ספורט מקצועניות בשווקים בהם יש קבוצות NFL, ובדנוור יש את קבוצת דנוור ברונקוס.
בשנת 2002 חבר לג'ון אלווי ולפט בולן, והפך לאחד מהבעלים של קולורדו קראש מה-Arena Football League. הוא המשיך להרחיב את פעילותו בתחום הספורט גם ב-2004 לאחר שרכש מפיל אנשוץ את קולורדו מאמות' מליגת הלקרוס הלאומית וקולורדו ראפידס מה-MLS.
חברת הספורט של קרונקי מחזיקה בבעלותה את בול ארנה בדנוור, והיא הבעלים-שותף של פארק ספורט בקומרס סיטי שבקולורדו, שנבנה על ידי חברת הפיתוח שלו. בשנת 2004 פתח קרונקי ערוץ טלוויזיה בתחום הספורט על מנת להתחרות בחברת Fox Sports Net. בערוץ זה משודרים משחקיהן של כל הקבוצות מדנוור הנמצאות בבעלות קרונקי.
במהלך השנים הפך קרונקי למשקיע חשוב במועדון הכדורגל האנגלי ארסנל. חברת ITV מכרה את החזקותיה בארסנל לאחת מהחברות של קרונקי. הוא המשיך לרכוש מניות נוספות בארסנל, והגדיל את החלק שלו ל-12.19% מכלל מניות המועדון. חבר המנהלים של ארסנל הביע ספקנות באשר לניסיונו של קרונקי להשתלב בניהול המועדון, אך לבסוף החלה לשתף עמו פעולה על מנת לעצור את פעילותו של אלישר אוסמנוב.
ביוני 2008 חבר המנהלים של ארסנל היה מוכן להעניק לקרונקי את השליטה בארסנל, וב-19 בספטמבר 2008 הוכרז רשמית שקרונקי צורף לחבר המנהלים. פיטר היל-ווד, יושב-ראש ארסנל, אמר באתר האינטרנט הרשמי של המועדון כי "אנחנו מאושרים לקבל את סטן להנהלת ארסנל... הוא מביא עמו ניסיון רב באמצעות מעורבותו הישירה במועדוני ספורט בארצות הברית ואנו מצפים להרוויח מתובנותיו המסחריות והידע שלו. מר קרונקי תומך לחלוטין בגישת ההנהלה לגבי הכיוון שאליו המועדון צועד"
מונוזומיה
מונוזומיה (באנגלית: Monosomy) היא פגם גנטי, בו יש העתק בודד של כרומוזום מסוים במקום שניים, כפי שיש לאדם רגיל. מצב זה נוצר כאשר קיים רק אחד מצמד הכרומוזומים ההומולוגים. מונוזומיה היא חלק מהפגמים האנאפלואידיים בהם גם הטריזומיה.
קיימת מונוזומיה מלאה בה חסר כרומוזום שלם או מונוזומיה חלקית בה חסרה רק הזרוע הקצרה או הארוכה של כרומוזום מסוים. המונוזומיה מתרחשת בעקבות פגמים בחלוקת התא (מיוזה) אצל ההורים או אצל העובר. ברוב המקרים, כאשר לעובר יש מונוזומיה ההריון יפסק באופן טבעי בשלבים מאוד מוקדמים. מסיבה זו, התופעה נדירה מאוד ונצפית בהריונות לעיתים רחוקות.
מחלות הנגרמות כתוצאה ממונוזומיה:
היינריך, נסיך פרוסיה (1726–1802)
פרידריך היינריך לודוויג, נסיך פרוסיה (בגרמנית: Friedrich Heinrich Ludwig von Preußen; 18 בינואר 1726 – 3 באוגוסט 1802), היה נסיך ומצביא פרוסי.
ביוגרפיה
היינריך נולד ב-18 בינואר 1726 בברלין, לפרידריך וילהלם הראשון, מלך פרוסיה וסופיה דורותיאה מהנובר, בתם של ג'ורג' הראשון, מלך בריטניה וסופיה דורותיאה, דוכסית בראונשווייג-צלה. בשנת 1740 מת אביו פרידריך וילהלם, ואחיו פרידריך השני, מלך פרוסיה עלה לשלטון במקומו. באותה עת כבר היה היינריך קולונל במסגרת הצבא הפרוסי. היינריך לקח חלק פעיל במלחמת הירושה האוסטרית ונודע כאסטרטג מבריק. הוא לא חשש למתוח ביקורת על מהלכיו הפוליטיים של אחיו, מה שקלקל את היחסים ביניהם שעד אז היו תקינים. לאחר מלחמת שבע השנים בה כיהן כמפקד הצבא יצא לטיולים לסטוקהולם ולסנקט פטרבורג. כאשר החליטו פרידריך, מריה תרזה וקתרינה הגדולה על חלוקת פולין הציע את עצמו כמלך פולין אולם סורב. בשנת 1786 הוצע לו להיות המלך של ארצות הברית על ידי אלכסנדר המילטון, אך הצעה זו בוטלה על ידי רוב הקונגרס.
כמו פרידריך הגדול דיבר גם היינריך בצרפתית שוטפת והיה חבר בארגון הבונים החופשיים. ב-25 ביוני 1752 התחתן היינריך עם וילהלמינה נסיכת הסן-קאסל, בתם של מקסימיליאן, נסיך הסן ופרדריקה שרלוטה מהסן-דרמשטדט, אולם העדיף להתבודד בטירה שבנה עבורו אחיו, ולא היו לו ילדים ממנה.
לאחר פטירת פרידריך, הוזמן היינריך לשמש כמדריך למלך החדש פרידריך וילהלם השני, מלך פרוסיה הוא קיווה שעל ידי כך יוכל להשיג יותר השפעה פוליטית בממלכה, אולם לא השיג הרבה השפעה בתקופתו, ורק לאחר עליית פרידריך וילהלם השלישי, מלך פרוסיה הצליח היינריך להשיג יותר השפעה. ב-3 באוגוסט 1802 מת היינריך בביתו שבריינסברג.
מגניטוגורסק
מגניטוגורסק (רוסית: Магнитогóрск) היא עיר ברוסיה על נהר אורל ובהתאם לכך היא שוכנת בחלקה באירופה ובחלקה באסיה. אוכלוסיית העיר מונה כ-417,561 תושבים (2016).
גאוגרפית, העיר שוכנת במערב סיביר, בדרום הרי אורל. העיר נוסדה ב-1929 בעקבות החלטה על הקמת מפעלי פלדה מגניטוגורסק כחלק מתיעוש המדינה במסגרת תוכנית החומש הראשון. היא יושבה ב-1931. ברזל (ועוד מחצבים אחרים) היו נחוצים לתעשייה הסובייטית המתפתחת, ולכן הוחלט לפתח את האזור שהיה עשיר במרבצי ברזל. בין מתכנני העיר היה האדריכל הגרמני ארנסט מאי. בעיר שוכן גם כיום קומפלקס תעשייתי בין הגדולים בעולם לייצור ברזל ופלדה. העיר מילאה תפקיד חשוב בניצחונה של ברית המועצות במלחמת העולם השנייה - מחצית מהטנקים של הצבא הסובייטי יוצרו בעיר זו.
חינוך ותרבות
בעיר שוכנות שתי אוניברסיטאות: אוניברסיטת מגניטוגורסק, האוניברסיטה הטכנית של מגניטוגורסק וקונסרבטוריון. ישנם גם תיאטרון בובות, תיאטרון דרמה ובית אופרה ובלט.
ספורט
מועדון הספורט המפורסם ביותר של העיר הוא מטאלורג מגניטוגורסק - מועדון הוקי קרח הנחשב לאחד הטובים ברוסיה ובמזרח אירופה, לאחר שהעפיל לגמר ליגת האלופות האירופית בהוקי קרח, ב-2007.
אורל (נהר)
אוּרָל (מרוסית: Урал; בקזחית: Жайық, זַ'איֶק; בבשקירית: Яйыҡ, יַאיֶק) הוא נהר ארוך הזורם ברוסיה וקזחסטן. מוצאו בדרום הרי אורל ומסתיים בים הכספי. אורכו כ-2,428 ק"מ. משמש מקור דיג ועורק תחבורתי חשוב. עם הערים החשובות שעל הנהר נמנות מגניטוגורסק, אורסק ואורנבורג. הנהר אורל נחשב לגבול בין אסיה ואירופה.
ג'יימי סקין
ג'יימי אובריין סקין (באנגלית: Jamie O'Brien Skeen (נולד ב-2 במאי 1988 בשארלוט שבקרוליינה הצפונית) הוא כדורסלן אמריקאי המשחק בעמדת הפאוור פורוורד בקבוצת לובן ברס . גובהו הוא 2.06.
סקין עבר בשנת 2009 למכללת VCU ראמס, שם שיחק במשך שתי עונות ושיפר ממוצעים. הגיע בעונתו השנייה לממוצעים של 15.7 נקודות ו-7.3 כדורים חוזרים ב-32 דקות משחק. כמו כן הגיע בחודש אפריל 2011 עם קבוצתו עד לחצי גמר טורניר NCAA ׁוהפסידו למכללת "באטלר". בטורניר המחוזי של דרום-מערב, סקין נבחר ל-MVP.
באירופה
סקין החל את הקריירה האירופאית שלו בעונת 2011/12 בקבוצת אסוול ליון-וילרבאן מהליגה הצרפתית. הוא שימש בעיקר בתור מחליף לשחקנים הגבוהים של הקבוצה וישב זמן ממושך על ספסל המחליפים.
בחודש אוגוסט 2012 חתם בקבוצת מכבי אשדוד, ובתחילת עונת 2013/14 חתם בקבוצת סוטור מונטגרנרו מהליגה האיטלקית.
תוכנית מהל"ב
תוכנית מהל"ב (מהבטחת הכנסה לתעסוקה בטוחה) היא תוכנית חברתית-תעסוקתית שהופעלה על ידי ממשלת ישראל בשנים 2007-2004.
מטרת התוכנית לספק מערכות ארגוניות (בזיכיון ממשלתי), אשר מקימות מרכזי תעסוקה (מעין לשכות השמה) שבהן ישנם שירותי השמת כוח-אדם, קורסי הכשרה מקצועית, הכשרה למציאת עבודה, כתיבת קורות חיים, הכנה לראיון עבודה וכדומה, ושירותים תומכים נוספים.
התוכנית מכונה גם תוכנית ויסקונסין על שם תוכנית דומה שפעלה במקור במדינת ויסקונסין בארצות הברית ביוזמת המושל טומי תומפסון, והוחלה בחוק פדרלי בשם חוק האחריות האישית והזדמנויות תעסוקה ב-1996.
היסטוריה
מאז משנת 1980, עת החלו לשלם בישראל תשלומי הבטחת הכנסה, החל גידול רב במספר הבלתי מועסקים לתקופה ארוכה הזכאים להשלמת הכנסה. עלות תשלומי הבטחת ההכנסה הגיעו לרמות גבוהות, ובמסגרת מדיניות האוצר לצמצם את הוצאות המדינה על קצבאות, נבחנו דרכים לצמצם את מספר מקבלי קצבת הבטחת הכנסה. בהתאם, הוחמרו הקריטריונים לזכאות להבטחת הכנסה, על מנת לשלול את הקצבה מאנשים המסרבים לעבוד בעבודות אשר לשכת העבודה הממשלתית מציעה להם. אולם, הצלחת מדיניות זאת הייתה מוגבלת בגלל מספר גדול של אנשים אשר לשכות התעסוקה הממשלתיות נכשלו במציאת פתרונות תעסוקה ההולמים את כישוריהם. בנוסף, עלה חשש שאנשים רבים המקבלים הבטחת הכנסה אכן עובדים ומקבלים את הקצבה שלא כדין. נעשה על כן ניסיון למצוא דרך יותר פעילה ויעילה למצוא תעסוקה לאנשים אשר היו סמוכים על קצבאות.
ההחלטה על ביצוע התוכנית והגורמים המשותפים לה
בחודש ינואר 2004 התקבלה בכנסת חקיקה שעיקרה הפעלת מרכזי-תעסוקה על ידי גורמים מסחריים לא-ממשלתיים לאחר מכרז ממשלתי. ההחלטה נקבעה בסיוע שרי התמ"ת, האוצר והרווחה, והתקבלה בעת כהונתם של אריאל שרון כראש הממשלה ובנימין נתניהו כשר האוצר. השלב הראשון בתוכנית אמור היה לכלול כ-14 אלף משקי בית, והחלת מערך התוכנית כתנאי לקבלת דמי קיום (כמו בהבטחת הכנסה). ללא השתתפות בתוכנית מבוטלת הזכאות לדמי הקיום. עיגון ההחלטה בהצבעה אפשר למוסדות המדינה לערוך חוזים עם אותן חברות כוח אדם על פי חוזה תקצוב של עד כ-20 אלף ש"ח למשק בית לחודש, סכום שלפי הערכות כלכלנים אמור לחזור בהשקעה ארוכת טווח של 3 שנים לקופת המדינה (עקב הפסקת תשלום עתידי של הקצבאות).
עיקרי התוכנית הותוו כבר בשנת 2000 על ידי משה דמרי שמונה ליו"ר מנהלת התוכנית בשנת 2000 ונבנתה על פי מודל כלכלי-תעסוקתי שנקרא "מודל ויסקונסין", אשר נוסה במדינת ויסקונסין. תוצרי תוכנית זו היו בעיקרם הפחתה בתשלומים (של קצבאות שונות) של הממשל האמריקאי למשתתפי התוכנית בהצלחה, דהיינו כניסת בוגרי התוכנית למעגל העבודה במשק, ובכך לא יהיה צורך במתן הבטחת הכנסה על ידי הממשל האמריקאי, ויצירת חיסכון רב.
מטרות התוכנית
מטרתה המוצהרת של התוכנית היא לתת מענה תעסוקתי והשמה לעשרות אלפי משקי בית במדינת ישראל אשר מקבלים גמלאות שונות ובעיקרן (בשלב הראשון) הבטחת הכנסה.
העיקרון המוצהר הוא "תשלום בעד פעילות", כלומר מפרנסים המקבלים גמלאות הבטחת הכנסה יחויבו להגיע למרכזי התעסוקה החדשים, אשר (לפי התוכנית העתידית) יחליפו את שירות התעסוקה במתן השמה תעסוקתית וקורסים מקצועיים. באותם מרכזים מוטל על מחוסר העבודה עצמו להוכיח כי הוא פועל למען מציאת תעסוקה או פועל בהתנדבות לטובת הציבור.
יישום התוכנית מוטל בזיכיון על חברות וארגונים מסחריים של שירותי כוח-אדם, אשר משתמשות בידע המקצועי הקודם שלהן ובקשריהן על מנת להציע הכשרה ומציאת מקומות עבודה לאותם אזרחים אשר משתתפים בתוכנית זו, ולוודא שבתהליך הסופי אותם משקי בית לא יזדקקו לאותן מלגות קיום ממשלתיות, וייכנסו למעגל העבודה  ובכך יירד שיעור האבטלה במשק הישראלי.
לפי התוכנית, על מקבל השירות (הבטחת הכנסה) להתייצב במרכז ההשמה החדש, ולהיכנס לתוכנית אישית אשר כוללת:
תוכנית האב האמריקאית
תוכנית "מרווחה לעבודה-Welfare to Work" (תוכנית ויסקונסין האמריקאית) היא תוכנית של הממשל הפדרלי האמריקאי שהופעלה ב-1992 במדינת ויסקונסין, בימיו של הנשיא בוש (האב). מטרת התוכנית הייתה לצמצם את תקציב קצבאות הרווחה של המדינה על ידי הקטנת מספר המובטלים והעניים המתקיימים מתקציבים אלו.
התוכנית מיועדת למשפחות חד-הוריות על מנת לעודד אותם להימנע מדמי הבטחת הכנסה. עיקרי התוכנית הם עידוד ומתן תמלוגים וסיוע למשפחות שיחזרו למעגל העבודה, וכן סיוע רב ובו סיוע מגוון ומורחב כגון: שמירה על הילדים, טיפול גורמי רווחה וסעד במשפחה, סיוע בתחבורה וכו'.
כמו בתוכנית הישראלית, גם באמריקאית נחלקו הדעות ביחס ליעילות התוכנית, אשר הסתיימה בארצות הברית בשנת 2004.
התמיכה בתוכנית
מחקר מעמיק ראשון של מכון ברוקדייל של הג'וינט והביטוח הלאומי בדק את תוצאות תוכנית ויסקונסין בעזרת קבוצות ביקורת ומצא את הנתונים הבאים: תומכי התוכנית יצאו כנגד דו"ח מבקר המדינה בטענה שלינדנשטראוס לא בדק האם התוכנית הצליחה או נכשלה יחסית למצב הקיים בלשכות התעסוקה, ולא הסתמך על מחקר סטטיסטי אלא על ראיונות ומיקרים שהגיעו לידיעתו. דו"ח מבקר המדינה שכותרתו "היבטים אחדים של תוכנית מהל"ב" לא נכתב ממבט כולל על הצלחת התוכנית אלא על היבטים מסוימים בהם התוכנית כשלה, אשר סוקר בהרבה בתקשורת.
ההתנגדות לתוכנית
התוכנית עוררה התנגדות גורפת בארץ, החל מהמשתתפים בה באזורים השונים (בלטה במיוחד הפגנה שנערכה מול פתיחת מרכז התעסוקה החדש בנצרת, אשר פוזרה בסופו של דבר על ידי היס"מ), וכלה בחברי כנסת ואף חברי ממשלה (שר התמ"ת, אלי ישי, התבטא לא פעם כנגד התוכנית). הטענה העיקרית נגד התוכנית הייתה העובדה שהרווח הצפוי לחברות המפעילות עמד ביחס ישר לכמות האנשים אותם הם מצליחים להוריד מתשלומי רווחה בכל דרך, וכפונקציה של חיסכון בשירותים הניתנים להם. הדבר גרם למתן שירותים בשיטת "מגע קל" (Light Touch), לפיה החברות לא הציעו שירותים אלא כאשר נשאלו באופן מפורש, דבר אשר לא קרה כיוון שמדובר באוכלוסייה נטולת השכלה שאינה יודעת את זכויותיה. בנוסף, ניסו החברות להקשות על משתתפים רבים אשר לא היה סיכוי כי ימצאו עבודה, בתקווה כי אלו יפסיקו לבוא לדרוש את הבטחת ההכנסה. החברות הציגו אנשים אלו ככאלו שהפסיקו לקבל תשלומי הבטחת הכנסה כתוצאה מהשמה, וכך קיבלו כסף נוסף מהממשלה. לבסוף החברות השאילו, כחלק מה"שירות הקהילתי" אותו היו צריכים המשתתפים לבצע כאשר לא מצאו עבודה, כוח עבודה זול לחברות אחרות, וגרפו כך רווחים לכיסם. תופעות מעין אלו הביאו את שר התמ"ת לביטול התוכנית, וניסיון ליצור תוכנית חלופית אשר תמנע את ניצולם והערמת קשיים על האוכלוסיות החלשות המשתתפות בה.
מסקנות וסיום התוכנית
בעקבות הכשלים שנמצאו בתוכנית, היא ספגה ביקורת רבה ועל שר התמ"ת אלי ישי הופעל לחץ רב לבטלה. אך במשרד האוצר קראו לבצע רפורמה ולא לבטל את התוכנית כליל. השר אלי ישי הבטיח להפסיק את התוכנית החל מה-31 ביולי 2007, ולהציע תוכנית חדשה משלו, שתפטור את גילאי 45 ומעלה מהחובה לחיפוש עבודה כתנאי לקבלת קצבאות.
ב-1 באוגוסט 2007, פג תוקפה של תוכנית מהל"ב, והיא הוחלפה בתוכנית אורות לתעסוקה, שהקלה על לקוחות המרכזים ביחס לקודמתה, בין השאר על ידי ביטול התגמול שקיבלו החברות בעת ששללו קצבאות, ועל ידי הגבלת גיל הלקוחות של התוכנית ל-45.
012
012 סמייל טלקום בע"מ היא חברה ישראלית מקבוצת "פרטנר" המספקת שירותי שיחות בינלאומיות, טלפוניה מקומית בטכנולוגיית VoB, תקשורת סלולרית ושירותי גישה לאינטרנט.
המותג הוקם בשנת 2007 בעקבות מיזוג החברות "012 קווי זהב" ו-"סמייל תקשורת", שמכרו פעילות זו בשנת 2009 לקבוצת "אמפל". ב-13 באוקטובר 2010 הודיעה חברת "פרטנר תקשורת" על כוונתה לרכוש את מלוא הבעלות בחברה מקבוצת "אמפל". וב-13 במרץ 2011 הודיעה "פרטנר" על השלמת העסקה ומינוי מנכ"ל חדש.
סלוגן החברה בשנת 2013 היה: "012 סתם כי בא לי לדבר..."
החברה נמצאת בבעלותה של חברת "פרטנר תקשורת", תחת המותג המקומי "Partner" (נודעה קודם כחלק מהמותג העולמי של "אורנג'"), בשליטת קבוצת אמפיסה אחזקות.
כיום נודע המותג בעיקר כמותג הסלולר 012mobile.
קווי זהב
קווי זהב הוקמה בשנת 1997, כשמשרד התקשורת פתח את ענף השיחות הבינלאומיות לתחרות, והייתה אחת מבין שלוש החברות הראשונות, יחד עם "ברק" ו"בזק בינלאומי", שסיפקו שירות זה. החברה סיפקה את השירותים תחת קידומת הגישה 012. בשנת 2006, בעקבות החלטת משרד התקשורת לפתוח גם את ענף הטלפוניה המקומית לתחרות, ניתן לחברה רישיון מפ"א (מפעיל פנים ארצי) עם קידומת 072. סלוגן שהיה אז: "012 סתם כי בא לי לדבר..."
smile אינטרנט זהב
אינטרנט זהב הוקמה בשנת 1996 על ידי "יורוקום" (בבעלות שאול אלוביץ') וסיפקה שירותי גישה לאינטרנט. בשנת 2004 החלה לספק שירותי טלפוניה בינלאומית בקידומת 015, ובשנת 2005, לקראת פתיחת ענף הטלפוניה המקומית לתחרות, קיבלה קידומת טווח מספרים לניסוי, אך לא השתמשה בו ולא קיבלה רישיון מפ"א (מפעיל פנים-ארצי). בשנת 2007, רכשה את "012 קווי זהב", והעבירה את הפעילות של שתי החברות בתחום התקשורת לחברת בת חדשה - "012 סמייל תקשורת". סלוגן שהיה אז: "smile כי יש לך סיבה."
מכירת 012 סמייל לקבוצת אמפל
בשנת 2010 רכשה קבוצת "אמפל" את פעילות של "012 סמייל תקשורת" מידי חברת "אינטרנט זהב" - מקבוצת "יורוקום". בעקבות המכירה, הפעילות והנכסים של החברה שולבו תחת חברה חדשה "012 סמייל טלקום בע"מ" ואילו השלד הישן של החברה נותר בידי מוכריה ("אינטרנט זהב" \ קבוצת "יורוקום"),
עד 2010, נמצאה "012 סמייל טלקום" בבעלות קבוצת "אמפל" והיא איננה קשורה לחברת "אינטרנט זהב", המשמשת כיום כחברת האם של "B קומיוניקיישנס", השולטת בקבוצת "בזק" על כל חברות הבת שלה.
מכירת 012 לפרטנר
ב-13 באוקטובר 2010, הודיעה חברת "פרטנר תקשורת" על כוונתה לרכוש את חברת "012", מידי קבוצת "אמפל" בכפוף לאישור הממונה על ההגבלים העסקיים ומשרד התקשורת. ב-13 במרץ 2011, הודיעה "פרטנר תקשורת" על מינוי מנכ"ל חדש לחברת "012", דבר המאשר את סיום הרכישה. ביוני 2012 השיקה חברת "פרטנר" באמצעות "012" מותג שירותי סלולר חדש בשם "012 מובייל".
עששית נייר
עששית נייר או פנס סיני (בסינית מפושטת: 灯笼; בסינית מסורתית: 燈籠) היא גוף תאורה עשוי ממעין שקית נייר המעוצבת בצורות ובצבעים שונים ומגוונים, ובמרכזה נר. עששיות מורכבות יותר עשויות לכלול גם מרכיבים כגון חלקי במבוק או מתכת המעצבים את צורת העששית ומכוסים בנייר.
עששיות נייר בחגיגות וטקסים
בעולם המערבי משמשות עששיות נייר לעיתים קרובות לסימון שבילים בשעות החשיכה באירועים חגיגיים. הקהילה ההיספנית, למשל, נוהגת לסמן שבילים בערב חג המולד כסמל להארת דרכו של ישו הילד. בפסטיבל "פסטה דלה ריפיקולונה" המתקיים בפירנצה שבאיטליה, נוהגים ילדים לצאת ברחבי העיר כשהם אוחזים עששיות נייר צבעוניות.
שימושים נוספים
בעבר קושרו עששיות נייר אדומות לבתי בושת, והדבר מתבטא בין השאר בשם "רובע החלונות האדומים" שניתן לאזורי בתי בושת במספר מקומות בעולם.
בתחום הצילום בסרטי קולנוע משתמשים לעיתים בעששיות נייר תלויות, במטרה ליצור תאורה רכה בסצנה המצולמת.
בטבע
עץ הנוי פנסית דו-נוצתית קרוי כך כיוון שדומה במראהו לעששית נייר.
אורנה אוסטפלד
אורנה אוסטפלד (נולדה ב-23 בדצמבר 1952) היא כדורסלנית עבר ומאמנת לשעבר של קבוצת הכדורסל אלקטרה רמת השרון מ-1987 ועד 2020.
קריירה ספורטיבית
אוסטפלד נולדה וגדלה בירושלים ולמדה בבית הספר היסודי ארלוזורוב ובגימנסיה רחביה. הקבוצה הראשונה בה שיחקה אוסטפלד הייתה הפועל ירושלים, עמה הגיעה ב-1971 לגמר גביע המדינה, בתקופה בה שלטו בליגה הקבוצות התל אביביות. בהמשך עברה להפועל תל אביב ולמכבי דרום/רמת חן, עמה זכתה פעמיים בגביע המדינה, ב-1981 וב-1983. במשחק שנערך ב-17 בנובמבר 1981, ובו הביסה דרום/רמת חן את הפועל מ.א. מגידו בתוצאה 21–221, קלעה אוסטפלד 108 נקודות, שיא שנרשם גם בספר השיאים של גינס.
ב-1987 הקימה אוסטפלד את קבוצת הכדורסל א.ס. ל.כ.ן. רמת השרון, והייתה למאמנת שלה. הקבוצה החלה את דרכה בליגה השלישית, ובתוך שנתיים העפילה לליגה הבכירה. כבר בעונתה הראשונה בליגה זו, העפילה הקבוצה לגמר גביע המדינה, בו הפסידה לאליצור חולון. במהלך שנות ה-90 הייתה הקבוצה בצמרת הליגה, אך לא הצליחה לשבור את השליטה של חולון ושל אליצור רמלה בליגה. המפנה הגיע בשנת 1999, אז זכתה הקבוצה באליפות ובגביע הראשונים בתולדותיה, ואף הגיעה להישג שיא של קבוצת כדורסל נשים ישראלית - גמר גביע רונקטי. בראשית שנות האלפיים זכתה הקבוצה בעוד 3 אליפויות ו-4 גביעים.
בין השנים 2003 ל-2008 לא הצליחה רמת השרון לזכות באליפות, ולראשונה נמתחה ביקורת על כישוריה של אוסטפלד כמאמנת. לאחר אובדן האליפות המפתיע ב-2005, חרף העובדה שסיימה את משחקי הליגה ללא הפסד, האשימה אוסטפלד את שחקנית הקבוצה דיאנה נולאן כי במשחק חצי גמר הפליי-אוף בו הפסידה להפועל תל אביב, "לא ביצעה עבירה שש שניות לסיום, מה שאפשר להפועל לקלוע את שלשת הניצחון". נולאן ושחקנית נוספת, שריל פורד, התבטאו לאחר מכן בתקשורת כי "כולם יודעים שאוסטפלד לא יודעת לאמן". פרשן הכדורסל רענן וייס הגדיר את הישגיה של אוסטפלד כמאמנת מאז 2003 כ"כישלון", בעוד אביב לביא טען כי מדובר בנסיבות שונות בכל שנה, שלא בהכרח קשורות בתפקודה של המאמנת. לאחר שזכתה בסופו של דבר באליפות ב-2009, דחתה אוסטפלד את הביקורת שהוטחה בה לאורך השנים, וטענה כי היא שטחית.
ביוני 2020 הודיע כי בכוונתה לסיים את תפקידה במועדון רמת השרון
פועלה הציבורי
מלבד תפקידה כמאמנת, אוסטפלד רואה את הקבוצה כחלק מהמאבק הפמיניסטי. בין היתר, הובילה את המאבק להשוואת מימון הקבוצה למימון לו זוכות קבוצות ספורט הגברים ברמת השרון. בעקבות עתירות שהוגשו נגד רשות השידור, גיבשה רשות השידור קריטריונים לשידור משחקי קבוצות כדורסל הנשים במסגרות האירופיות. במקרה אחר, הייתה שותפה לתביעה שהגישה הנהלת הקבוצה נגד רשת שוקן, בעלת המקומון "העיר", העורך אורי שאלתיאל והכתבת עדי עוז-שפירא על הוצאת לשון הרע בכתבה שפרסמה בעיתון על הקבוצה. העיתון חויב לשלם פיצוי בסך 300,000 ש"ח על תיאורי זימה חסרי שחר בכותרות שיש בהם לבזות את שחקניות הקבוצה. בשנת 2005 העניק לה הוועד האולימפי הבינלאומי את תואר האישה המשפיעה ביותר בספורט הנשים האירופי.
אוסטפלד נקלעה לא אחת לעימותים עם אוהדי אליצור רמלה, ועם ראש עיריית רמלה, יואל לביא. אוהדי רמלה נוהגים לשיר שירי נאצה נגד אוסטפלד, המתייחסים בין היתר להיותה לסבית, ובמקרה אחד, לאחר שלביא ציין כי הוא "נהנה מהשירה שלהם", התלוננה נגדו הנהלת רמת השרון במשטרה.
חיים אישיים
שני בנים בוגרים מנישואיה הקודמים. בנה יונתן הוא מאמן כדורסל. היא חיה עם בת זוג שנים רבות.
לונדון החיצונית
לונדון החיצונית (באנגלית: Outer London) הוא כינוי האזור הגאוגרפי הכולל את רובעי לונדון שאינם נכללים בשטח לונדון הפנימית. רבעים אלה לא היו חלק ממחוז לונדון והפכו לחלק מלונדון רבתי בשנת 1965 (למעט אזור צפון וולוויץ' שהיה חלק ממחוז לונדון והועבר לרובע ניוהאם בשנת 1965 ולכן מהווה חלק מלונדון החיצונית).
אזור לונדון החיצונית כולל את הרבעים:
הגדרת משרד הסטטיסטיקות הלאומי הבריטי
הגדרת משרד הסטטיסטיקות הלאומי של לונדון החיצונית אינה כוללת את הרבעים ניוהאם והארינגיי אולם כוללת את רובע גריניץ'. לפי הגדרה זו לונדון החיצונית כוללת את הרבעים: בארקינג ודאגנהאם, בארנט, בקסלי, ברנט, ברומלי, קרוידון, אילינג, אנפילד, גריניץ', הארו, האברינג, הילינגדון, האנסלו, קינגסטון שעל התמזה, מרטון, רדברידג', ריצ'מונד שעל התמזה, סאטון ויער וולת'אם.
בין השנים 1990–2000 היה לרובעי לונדון החיצונית קידומת טלפון נפרדת מאשר זו של רובעי לונדון הפנימית, אולם הגדרת אזורי הטלפון הייתה שונה מגבולות הרבעים.
FN Forty-Nine
FN Forty-Nine הוא אקדח בלגי תוצרת חברת FN Herstal. האקדח נקרא כך מכיוון שהקליבר שלו מתחיל עם המספר 40 (כלומר: 0.40 אינץ'). האקדח FN Forty-Nine מיועד בעיקר בשביל כוחות משטרה. האקדח לא זכה להצלחה, בין השאר בגלל שמתחריו הישירים, אקדחי הגלוק, היו טובים ממנו וזכו להצלחה רבה יותר, ולכן בשנת 2008 הפסיקה FN את ייצורו.
חוליו פלנסיה טובאו
חוליו פַּלֶנסיָה אי אלברס-טוּבּאּו  (בספרדית: Julio Palencia y Álvarez-Tubau; 1884 - 25 במרץ 1952) היה דיפלומט ספרדי, בעל שורשים קטלאנים, משפטן בהכשרתו, אשר שימש כציר ארצו בסופיה בשנים 1941–1943 ועסק בהצלת יהודים מרדיפות וסכנת השמדה מפני הנאצים ועוזריהם.
קורות חייו
חוליו פלנסיה טובאו היה אחד משני בניהם של המחזאי ומנהל התיאטרון ספרינו פלנסיה (Ceferino Palencia), (1860-1928) ושל שחקנית התיאטרון הנודעת מריה אלברס טובאו, (Maria Àlvarez Tubau)  1854–1914.
אחרי סיום לימודי משפטים באוניברסיטת מדריד, פלנסיה בחר בקריירה דיפלומטית. בגיל 27, בשנת 1911 מונה סגן קונסול בבואנוס איירס, בהמשך מילא שורה ארוכה של תפקידים דיפלומטיים בארבע יבשות. בשנת 1913 היה קונסול בסלוניקי ביוון, אחרי זמו קצר עבר כקונסול בסן חוזה, בירת קוסטה ריקה (1913), ובהמשך שרת כקונסול בשאנגחאי (מ 1916 ), באנדֶה (הנדאיה) בארץ הבסקים הצרפתית, (1920), בקייפטאון (מ 1921), שוב בשאנגחאי ובשנת 1929 במילאנו. החל משנת 1933 מילא תפקידים דיפלומטיים בטורקיה: קונסול באיסטנבול בשנים 1933- 1935, בין השנים 1935–1938 ממונה על היחסים בשגרירות ספרד באנקרה. החל משנת 1938 ועד 1939 ייצג שם את הממשלה הלאומנית של פרנקו מבורגוס. בין 1939–1940 היה שגריר ספרד באתונה והחל משנת 1940 שימש כציר של ספרד בבולגריה. בעת מילוי תפקידיו הדיפלומטיים זכה להכיר תרבויות רבות, ארח אנשים מפורסמים, לדוגמה בשנת 1924 את הסופר בן ארצו ויסנטה בלסקו איבאנס שביקר בשאנגחאי. יש להניח שבשרותו בסלוניקי ובאתונה התוודע גם לקהילות של יהודים ספרדים שם על מורשתן האיברית המפליאה. בזמן שרותו בסין, מתוך התלהבות מתכונות צמח הסויה בשנת 1917 כתב למחלקת המדינה של ארצות הברית הצעה לעודד את גידול הסויה באמריקה. לחוליו פלנסיה היו גם עיסוקים ספרותיים - למשל, יחד עם אחיו, מבקר הספרות ,ספרינו פלנסיה טובאו, תרגם לספרדית מסיפוריו של קונאן דויל.
פעילותו להצלת יהודים בבולגריה 1941-1943
בשנת 1941 שמע מפי ראש הממשלה בוגדאן פילוב כי קיימת תוכנית, לבקשת גרמניה הנאצית, לגרש את יהודי בולגריה לידי הגרמנים ב"שטחים הכבושים במזרח" בפולין. פלנסיה עשה מאמצים רבים למנוע קודם כל נקיטת אמצעים כאלה נגד מאה וחמישים יהודים אזרחי ספרד שהתגוררו בבולגריה. שלח במטרה זו פקידים של הצירות אל כל הערים עם אוכלוסייה יהודית. התחיל התכתבות עם הרשויות הבולגריות, הגרמניות והספרדיות ופנה לממונים עליו בראש עם שר החוץ. הודות למאמציו הצליחו לצאת את בולגריה - לרוב דרך רומניה כשש מאות יהודים בולגרים ונקלטו בהמשך בספרד ומשם חלקם היגרו לאמריקה הצפונית והדרומית. הצליח זאת למרות המעקב הקפדני שהוטל על הצירות הספרדית מצד הבולשת הבוגלריית ואף על פי ששר החוץ הממונה עליו, פרנסיסקו גומנס חורדאנה, ושנחשב "אנגלופיל" ויותר מתון מקודמו רמון סראנו סונייר, גילה במהרה התנגדות ליוזמותיו. בשלב מסוים יהודי ששימש כמזכיר של פלנסיה נעצר באשמת ריגול על ידי הבולשת הבולגרית. הציר הגרמני בבולגריה, אדולף היינץ בקרלה, התלונן בפני המנהיגות הנאצית על הגישה "האנטי גרמנית" ואוהבת יהודים" של פלאנסיה. שיא התרעומת שעורר פלנסיה אצל הממונה עליו ואצל השלטון הפאשיסטי הבולגרי היה כאשר אחרי הוצאתו להורג של סוחר יהודי מסופיה בשם לאון אריה אפריל 1943, פלנסיה ארח בבית הצירות את אלמנת הקרבן ויחד עם אשתו אימץ את שני הנערים היתומים - בת בשם קלודי ובן בשם רנה. הילדים נקראו אז אריה-פלנסיה והועברו לרומניה (שם התגורר דודם) בתור אזרחים ספרדים.
אחרי מקרה זה השלטונות הבולגרים בתמימות דעים עם משרד החוץ של ספרד הכריזו על חוליו פלנסיה כעל אישיות בלתי רצויה והוא חזר, דרך רומניה, למולדתו. שם פוטר ממשרותיו במשרד החוץ.
בכל זאת כעס השלטון לא ארך ימים עקב המצב החדש שנוצר באירופה עקב ניצחונות בעלות הברית ובהמשך פלנסיה קיבל מהמדינה כאות הערכה לשרותו הממושך והנאמן, את עיטור "צלב איסבל הקתולית" והוחזר לשירות הדיפלומטי. בשנת 1944 מונה קונסול כללי בג'נובה ובשנת 1948 קונסול כללי בהמבורג.
הנצחה
על סמך מחקר בארכיונים בלונדון ובוושינגטון ובמקומות אחרים, הקרן הבינלאומית ע"ש ראול ולנברג חשפה תעודות סודיות שהעידו על פעילותו של פלנסיה לטובת היהודים והציגה בשנת 2008 מועמדותו של פלנסיה המנוח בפני המכון יד ושם בירושלים לצורך הכרתו כ"חסיד אומות העולם".
בשנת 2017, בולגריה הוציאה בול עם דמותו של פלנסיה.
ינוב
יָנוּב הוא מושב באזור השרון בין הערים נתניה וטולכרם השייך למועצה אזורית לב השרון.
היסטוריה
היישוב הוקם בשנת 1950 על ידי קבוצת עולי תוניסיה. המושב הוקם על אדמות נטושות שהותירה אחריה משפחת נבולסי שברחה מישראל עם תחילת מלחמת העצמאות לירדן.
בעקבות התרסקות מטוס עליית הנוער, שהיה בדרכו מתוניסיה לנורווגיה, תרמה ממשלת נורווגיה ביוזמתו של השר הנורווגי הוקון לי את מבני המשק שהוקמו במושב. מבנים אלה הם צריפים נורווגיים, וכיום משמש אחד מהם כבית הראשונים במושב. במושב הוקמו בית עם, בית כנסת, מרפאה ובית ספר יסודי שנקרא על שם 28 הילדים שטסו במטוס (ומהם נהרגו 27 בתאונה): "בית הספר על שם ה-28".
ג'ון סינה
ג'ון פליקס אנתוני סינה (באנגלית: John Felix Anthony Cena; נולד ב-23 באפריל 1977, במסצ'וסטס, ארצות הברית) הוא מתאבק מקצועי, שחקן קולנוע וראפר אמריקאי, המככב דרך קבע במופעי ההיאבקות של ה-WWE. בשנת 2006 הוציא סינה אלבום היפ-הופ בשם "You Can't See Me" ששיר הנושא מתוכו הוא נעימת הכניסה שלו לזירה. הוא מחזיק באליפות ה-WWE מספר שיא של 16 פעמים. אחד הכוכבים הגדולים ביותר בהיסטוריה של ענף ההיאבקות ואחד המתאבקים המכובדים והגדולים ביותר הידוע ביכולתיו המקצועיות וביכולות הדיבור שיש לו מול הקהל ומול מתאבקים שנגדו ובעיקר בשיא זכיות של אליפות עולם.
ג'ון עבר לקליפורניה בשנת 1998 כדי להמשיך את הקרירה שלו כמפתח גוף אך בשנת 1999 עבר להתאבקות מקצועית.
ב-29 בינואר 2017 באירוע Royal Rumble של ה-WWE, ניצח ג'ון סינה את AJ סטיילס וזכה באליפות בפעם ה-16 והשווה את השיא של ריק פלייר.
UPW
סינה החל את קריירת ההיאבקות המקצועית שלו בשנת 1999 בארגון ששמו UPW, ארגון היאבקות שממוקם בקליפורניה. סינה גילם דמות שנקראה "The Prototype" (תרגום מילולי: אב טיפוס), דמות חצי רובוטית וחצי אנושית. ב-UPW סינה כיהן כאלוף העולם במשקל כבד של ה-UPW במשך חודש אפריל 2001. ב-2001 סינה חתם חוזה פיתוח עם ה-WWF, ונשלח לליגת הפיתוח באוהיו.
OVW
בשנת 2001 סינה חתם חוזה פיתוח עם ה-WWF ונשלח לליגת הפיתוח שלה, ששמה OVW אשר ממוקמת באוהיו. סינה גילם שם את הדמות The Prototype וגם את הדמות ששמה Mr. P. במשך תקופתו בארגון החזיק סינה בתואר האלוף במשקל כבד של OVW במשך 3 חודשים וגם באליפות הזוגות הדרומית של OVW ביחד עם ריקו קונסטנטינו במשך חודשיים.
באותה תקופה הוא נעזר בכישוריו ובידע הנצבר של ג'ים קורנט (שניהל בזמנו את OVW), מנהל היאבקות אגדי ומי שנחשב לאחד האנשים החכמים והידעניים בתחום, כדי לשפר את יכולותיו כמתאבק.
WWE
סינה ביצע את הופעת הבכורה הטלוויזיונית שלו ב-27 ביוני 2002 כאשר קורט אנגל הציע קרב לכל מתאבק שירצה להילחם נגדו. דמותו הראשונית של סינה לא הכילה את מרכיבי ההיפ-הופ שנוספו מאוחר יותר, דמותו הייתה של בחור צעיר ונחוש. סינה זכה באליפות ארצות הברית חמש פעמים ובאליפות ה-WWE מספר שיא של 16 פעמים. זכייתו הראשונה הייתה ברסלמניה 21 מול ג'ון "בראדשו" לייפילד. הוא זכה גם באליפות הזוגות ארבע פעמים (עם שון מייקלס, בטיסטה, המיז ודייוויד אוטונגה) והיה אלוף העולם במשקל כבד שלוש פעמים.
2002–2007
ביוני 2002, ג'ון סינה ערך את הופעת הבכורה שלו בקרב מול קורט אנגל, ואף על פי שהפסיד עשה רושם הן על הקהל והן על הנהלת הארגון. באירוע Vengeance, סינה ניצח את כריס ג'ריקו בהצמדה. בשנת 2003, סינה היה הטוען לכתר לאליפות ה-WWE לאחר שניצח את אדי גררו, אנדרטייקר וכריס בנואה. באירוע באקלאש, סינה הפסיד לברוק לסנר ולא זכה באליפות. באירוע ללא רחמים, סינה נלחם נגד קורט אנגל והפסיד בהכנעה.
ב-2004, זכה סינה באליפות ארצות הברית לאחר שניצח את ביג שואו ברסלמניה 20, ומאחר שנפצע האליפות הועברה לידי בוקר טי. ב-3 באוקטובר 2005, ניצח סינה את בוקר טי וזכה באליפות שוב אך ב-3 במרץ, אורלנדו ג'ורדן ניצח את סינה והאליפות נלקחה מידיו.
ברסלמניה 21, ג'ון סינה ניצח את JBL על אליפות ה-WWE ונהפך לאלוף ה-WWE בפעם הראשונה בקריירה שלו. ב-8 בינואר 2006, סינה הפסיד לאדג' ואיבד את האליפות. שלושה שבועות לאחר מכן, באירוע הרויאל ראמבל 2006, סינה זכה באליפות בחזרה לאחר שניצח את אדג'. ברסלמניה 22, סינה ניצח את טריפל H ושמר את האליפות. באירוע One Night Stand שהתקיים ב-11 ביוני 2006, הפסיד סינה את האליפות לרוב ואן דאם בקרב אמוציונלי באצטדיון הישן של ארגון ה-ECW. הקהל המרדני והאגרסיבי הוא זה שהפך את הקרב לבלתי נשכח, ובמיוחד זכור משם השלט "אם סינה מנצח, אנחנו משתוללים" (If Cena Wins, We Riot), שזכה מאז לווריאציות רבות במעמדים שונים. בחודש יולי, אדג' ניצח את האלוף רוב ואן דאם בקרב שכלל גם את סינה וזכה באליפות.
יום לאחר הרויאל ראמבל 2007, סינה ושון מייקלס ניצח את Rated-RKO (אדג' ורנדי אורטון) ובכך זכו סינה ומייקלס באליפות העולם לזוגות, מה שהפך את סינה לאלוף שמחזיק בשתי אליפויות בו זמנית. ב-2 באפריל בפרק של Raw, לאחר שהפסיד נגד סינה ברסלמניה 23, שון מייקלס בגד בסינה ובמהלך קרב באטל רויאל על אליפות הזוגות, השליך מייקלס את סינה מעל חבל הזירה העליון ובכך גרם לפסילתם והם הפסידו את האליפות. ב-2007, קאלי הגדול ואומגה לא הצליחו לנצח את ג'ון סינה ואליפות ה-WWE נשארה בידיו. ב-2 באוקטובר 2007, סינה נפצע קשות בשריר החזה הגדול, ולכן האליפות עברה לידיו של רנדי אורטון.
2008–2010
ברויאל ראמבל 2008 שב וזכה ברויאל ראמבל אך בראסלמניה הפסיד לראנדי אורטון בקרב משולש עם טריפל h פריצת דיסק ממנה סבל באוגוסט 2008 עיכבה אף היא את שובו לתמונת האליפות. עם חזרתו מפציעה, בנובמבר 2008, זכה סינה באליפות העולם במשקל כבד מידי כריס ג'ריקו באירוע סדרת ההישרדות. באירוע תא ההדחות, אדג' החליף את קופי קינגסטון וניצח בקרב ובכך זכה באליפות ונקבע לו קרב נגד סינה. ברסלמניה 25, סינה ניצח את אדג' וביג שואו בקרב משולש ובכך זכה באליפות. חודש אחרי רסלמניה ג'ון סינה הפסיד את אליפותו לאדג' לאחר התערבות של ביג שואו.
ב-2009, סינה החל ביריבות נגד רנדי אורטון ולבסוף סינה זכה באליפות ה-WWE של אורטון, אך הוא הפסיד את האליפות לשיימוס באירוע TLC: שולחנות, סולמות וכיסאות. סינה זכה באליפות ה-WWE בקרב תא ההדחות, שכלל את טריפל H, רנדי אורטון, שיימוס, קופי קינגסטון וטד דיביאסי הבן, אך הפסיד אותה כעבור כמה דקות לבטיסטה בעקבות התערבות של וינס מקמהן.בראסלמניה 25 ניצח סינה את בטיסה וזכה באליפות ב-2010, סינה החל ביריבות נגד "הנקסוס". בסאמרסלאם 2010, צוותו של סינה ניצח את "הנקסוס". כמה שבועות לאחר מכן, ג'ון סינה הפך לחבר ב"נקסוס", אך עזב לאחר זמן מה והוחלט כי וייד בראט, המנהיג של "הנקסוס", ילחם מול סינה ב-TLC. באירוע זה, סינה ניצח את וייד בראט ובכך הסתיימה היריבות בין השניים.
יריבות עם אלברטו דל ריו ו-CM פאנק
סינה ניצח את המיז ואת ג'ון מוריסון בקרב כלוב, ניצחון שהוביל להענקת תואר אליפות ה-WWE. לקראת האירוע כסף בבנק, שבו היה אמור סינה להגן על תוארו מול סי. אם. פאנק, שסיים את חוזהו בסיום אותו מופע, הבטיח וינס מקמהן לסינה, כי אם יפסיד בקרב ויתן לפאנק לצאת עם החגורה הוא יפוטר. סינה אכן הפסיד לפאנק את התואר, אך למחרת ב-Raw, רגע לפני שמקמהן פיטר את סינה באופן רשמי נכנס לזירה טריפל H בחליפת עסקים והודיע לוינס כי דריקטריון החברה החליט להדיח אותו מתפקידו כיו"ר, אותו אייש טריפל H בעצמו. האחרון הודיע גם כי סינה לא יפוטר. שבוע לאחר מכן, נערך גמר אליפות ה-WWE בין ריי מיסטריו למיז, שאותו ניצח מיסטריו. מאוחר יותר הודיע טריפל H, כי סינה יקבל קרב חוזר על התואר עוד באותו הערב. סינה ניצח בקרב וזכה באליפות בפעם התשיעית.
יריבות עם קיין
בדצמבר 2011 בתוכנית הספיישל של פרסי הסלאמי ב-Raw, קיין חזר באופן מפתיע עם מסיכת הברזל האדומה ותקף את סינה. לאחר שבוע, הוא חזר ותקף אותו פעם נוספת. שבוע אחרי הוא הסביר שהוא תקף את סינה, מכיוון שהלוגו שלו זה להתעלות מעל השנאה, ושלדעתו לא צריך לעשות זאת. הוא גרם לשונאי סינה לומר "סינה מגעיל". לאחר מכן הוא תקף בשתי תוכניות של Raw את זאק ריידר ואת סינה. ברויאל ראמבל נלחם מול קיין והקרב נגמר ללא תוצאה, מפני שהם נשארו בחוץ יותר מ-10 שניות. בתוכנית Raw יום אחרי הוא תקף את קיין וגרם לקיין לברוח מהקהל ולבסוף הקהל עודד את סינה. שבוע לאחר מכן בתוכנית Raw נקבע קרב בינו לבין קיין באירוע תא ההדחות בקרב אמבולנס. בתוכנית שנערכה שבוע לאחר מכן בראו ניסה קיין ללכוד את איב טורס, החברה של זאק, בתוך אמבולנס. סינה הגיע לאזור והצליח לעזור לה להיחלץ משם. מתוך פחד נישקה איב את סינה וזה התפרש בעיני ריידר כבגידה ובעיני סינה כעוד תחבולה של קיין לגרום לסינה להישאר בודד מחברים ולאמץ את השנאה, ובסוף התוכנית הגיח קיין והשליך את ריידר בכיסא הגלגלים אל מחוץ לבמת הכניסה ופצע אותו. באירוע תא ההדחות הביס סינה את קיין תוך כדי שהוא מבצע את מהלך ה-AA מאמבולנס לתוך מכולה ומשם גרר סינה את קיין לאמבולנס וניצח בקרב.
יריבות עם דה רוק
יום לאחר רסלמניה 27, סיכמו סינה ודה רוק על קרב ברסלמניה 28. במשך שנת 2011 סינה היה במרכזו של עימות בין שני חלקים של הקהל - הקהל הבוגר שהכיר ואהב את הרוק כשהיה בשיאו, והקהל הצעיר שמכיר רק את סינה ואוהב אותו. בנובמבר, באירוע סדרת ההישרדות סינה ודה רוק נלחמו יחדיו נגד המיז ו-R טרות'. במהלך הקרב נוצרו עימותים בין השניים ובסוף הקרב, דה רוק ביצע על סינה את מהלך הרוק בוטום.
לאחר האירוע תא ההדחות, החלו סינה ודה רוק להתכתש ביניהם לקראת רסלמניה. בתוכנית Raw שהתקיימה ב-12 במרץ, סינה לעג לדה רוק באמצעות הופעה כמו בתחילת דרכו שגילם בדמות ראפר, ואילו רוק לגלג בחזרה על סינה באמצעות ראפ, שבו תוכן השירים נועד ללעוג לסינה.
יריבות נגד ברוק לסנר, ג'ון לאורנייטיס וביג שואו
בתוכנית שלאחר רסלמניה, סינה דיבר על הפסדו ובאמצע נשמעה מוזיקת הכניסה של ברוק לסנר. ברוק נכנס לבמה וביצע על סינה את מהלך הסיום שלו המכונה "F5". שבוע לאחר מכן, סינה ולסנר התקוטטו אחד עם השני ולכן רוב מתאבקי ה-WWE נאלצו לעצור אותם מלפצוע זה את זה. בקרב המרכזי של אותה תוכנית, ניצח סינה את דייוויד אוטנגה. לאחר הקרב, תקף לסנר את סינה פעם נוספת.
סינה ולסנר נלחמו זה מול זה באירוע חוקי אקסטרים בקרב שנחשב בעיני רבים לטוב ביותר של שנת 2012, ובסופו ג'ון סינה ניצח באמצעות מהלך הסיום שלו על מדרגות הברזל. בתוכנית Raw, שבוע אחרי האירוע, סינה הפסיד בקרב ללורד טנסאי והקרב בינו לבין לסנר שונה לקרב חוקי אקסטרים. בסוף התוכנית Raw שבוע לאחר מכן, סינה ולסנר חתמו חוזה לקרב ביניהם ואם לסנר מנצח בקרב, סינה מחויב לפרוש מה-WWE. שבוע לאחר מכן, סינה הגיע לתוכנית עם גבס בידו. ג'ון לאורנייטיס ולורד טנסאי תקפו את סינה ולאורנייטיס הודיע שבאירוע Over The Limit 2012 הוא ילחם נגד סינה.
מר כסף בבנק לשנת 2012
לאחר היריבות נגד לאורנייטיס וביג שואו נקבע שבאירוע כסף בבנק ילחם סינה בפעם הראשונה בהיסטוריה בקרב "כסף בבנק", שהמנצח בקרב זוכה בחוזה לאליפות ה-WWE, קרב על אליפות ה-WWE בכל זמן ובכל מקום. בנוסף, בקרב זה השתתפו כריס ג'ריקו, הביג שואו, קיין והמיז. בקרב זה סינה אכן ניצח וקיבל הזדמנות לקרב על אליפות ה-WWE בכל זמן ומקום שהוא רוצה בתוקף לשנה.
סינה הודיע בטוויטר מספר שעות לפני הפרק של Raw שיש לו הודעה חשובה, וההודעה הייתה שהוא יפדה את המזוודה בפרק האלף של Raw בקרב ישר והוגן מול CM פאנק על אליפות ה-WWE. באמצע הקרב פרץ ביג שואו לזירה ותקף את סינה ו-CM פאנק לא התערב. לאחר מכן, ביג שואו יצא מהזירה והלך ואז פאנק התלבט אם להצמיד את סינה לספירת שלוש והוא עשה זאת, אך סינה חמק מהפסד. סינה השתלט על הקרב ואז ביג שואו תקף אותו בשנית והקרב הופסק כתוצאה מפסילה ופאנק נשאר אלוף. סינה הפך למתאבק הראשון שלא זכה באליפות כלשהי מפדיית מזוודת הכסף בבנק.
בתוכנית של Raw שבוע לאחר מכן, נקבע קרב בין סינה לבין ביג שואו ושהמנצח בקרב זה יזכה להילחם נגד CM פאנק על אליפות ה-WWE באירוע סאמרסלאם. באמצע הקרב, ביג שואו זרק את סינה על פאנק (שהיה באותו זמן בשולחן השדרנים) ואז ביג שואו הכניס את סינה לזירה ופאנק הפריע לקרב ותקף את שניהם. פאנק אמר שהוא לא ילחם נגד אף אחד מהם. AJ לי, יושבת הראש של התוכנית Raw הכריזה כי CM פאנק יצטרך להילחם נגד שניהם. בסאמרסלאם 2012, CM פאנק ניצח את ג'ון סינה ואת ביג שואו ושמר על אליפות ה-WWE בידיו.
יריבות עם CM פאנק, רייבאק ודולף זיגלר
לאחר סאמרסלאם, החל פאנק לדרוש כבוד מכל עולם ה-WWE ובמיוחד מג'ון סינה, בגלל היותו אלוף ה-WWE תקופה ממושכת. העניין כלל גם תקיפות ופגיעות בחבר היכל התהילה והשדר ג'רי לולר, כמו כן גם עלבונות כלפי ברט הארט ורודי פייפר. סינה הטיח בפאנק שהוא מתנהג בצורה מתנשאת ומזלזלת כלפי אחרים בגלל היותו אלוף ה-WWE, אך בו זמנית הוא מצפה שכולם יכבדו וישתחוו לו.
סינה הבטיח לפאנק שאם ינצח אותו באירוע לילה של אלופים שהתקיים בעיר מגוריו של סינה, בוסטון שבמסצ'וסטס, אז יזכה לכבוד הראוי לו. בינתיים לקראת הקרב החליט פאנק לחבור לפול היימן, שהיה המייצג של ברוק לסנר. הקרב עצמו הסתיים בתיקו לאחר בדיקה שנערכה, ובה נראה ששני המתאבקים היו מוצמדים לרצפה לאחר מהלך "סופלקס" אחורי של סינה לפאנק (למרות הניצחון שניתן בתחילה לסינה), ולכן פאנק נשאר האלוף. לאחר מכן, וינס מקמהן החליט על קרב גיהנום בכלוב של פאנק מול רייבאק או ג'ון סינה, ולבסוף נבחר רייבאק. בקרב פאנק ניצח על פי החלטת השופט בראד מדוקס. באירוע סדרת ההישרדות נקבע קרב משולש על אליפות ה-WWE בין רייבאק, ג'ון סינה ו-CM פאנק. בקרב רייבאק תקף את סינה ועמד לנצח, אך באמצע הקרב שלישיית "המגן" תקפו את רייבאק, והטיחו אותו על שולחן השדרנים. פאנק חזר לזירה והצמיד את סינה לניצחון. באותה תקופה היו שמועות ש-AJ וג'ון סינה במערכת יחסים.
באחד הפרקים של Raw, דולף זיגלר תקף את סינה וכמעט גרם לקרע בשריר המיניסקוס של סינה. לבסוף, זיגלר תקף אותו פעם נוספת ופצע אותו קלות.
באירוע TLC: שולחנות, סולמות וכיסאות זיגלר ניצח ושמר את מזוודת הכסף בבנק אצלו. כמה ימים לאחר האירוע, סינה ושיימוס נלחמו בקרב זוגות מול זיגלר וביג שואו בתוכנית סמאקדאון. בקרב לא התקבלה הכרעה כאשר שואו ושיימוס יצאו מהזירה שהם רבים, וסינה הותקף על ידי ביג אי לנגסטון. AJ נכנסה לזירה ונישקה את זיגלר, ולכן הקרב לא הוכרע. בתוכנית Raw לאחר מכן, באירוע "פרסי הסלאמי", וסינה זכה בשני פרסים: נשיקת השנה (עם AJ) וכוכב השנה. את פרס כוכב השנה הוא החליט לתת לריק פלייר ואמר בתגובה, כי הוא נותן לפלייר את הפרס מתוך כבוד לדמותו ולמתאבק הגדול שהיה בזמנו. לאחר מכן בתוכנית מיוחדת לחג המולד בעקבות כך שאלברטו דל ריו דרס את מייק פולי המחופש לסנטה קלאוס, נקבע קרב בין דל ריו לבין סינה. במהלך הקרב, סינה הותקף על ידי עוזרו האישי של דל ריו, ריקארדו רודריגז. מייק פולי, המחופש לסנטה, הגיע ותקף את רודריגז, וביצע את מהלך הסיום שלו על דל ריו.
בעקבות כך סינה ביצע את מהלך הסיום שלו, ה-AA על דל ריו, הצמיד אותו לספירת שלוש וניצח. בפרק מיוחד לקראת 2013, סינה הוזמן להרים כוסית עם דולף זיגלר ו-AJ לכבוד 2013, אך הם עבדו עליו. סינה בתגובה צחק עליהם ואיחל שנה טובה לכולם.
זכייה בקרב הרויאל ראמבל ויריבות עם "המגן"
ברויאל ראמבל 2013 זכה סינה בקרב הרויאל ראמבל בפעם השנייה בקריירה שלו לאחר שהעיף את רייבאק מהזירה.
רסלמניה 29 ויריבות נגד דה רוק
כשג'ון סינה נאם ב-Raw לאחר האירוע "תא ההדחות", התפרץ באמצע CM פאנק וליכלך על סינה.
סינה בתגובה קבע קרב ל-Raw שבוע אחר כך ומי שמנצח באותו הקרב ילחם נגד דה רוק באירוע רסלמניה 29. בסוף הפרק של Raw הרוק שינה את המראה של אליפות ה-WWE. בזמן שהרוק דיבר הוא טען שאליפות ה-WWE נראית כמו צעצוע. לבסוף הרוק ביקש שייקחו את החגורה הקודמת להיכל התהילה של ה-WWE ולבסוף כשסינה נכנס לזירה התברר כי CM פאנק לקח את החגורה הישנה ותקף בה את סינה. לבסוף פאנק ומייצגו, פול היימן, עמדו באותה הזירה עם סינה והרוק כאשר פאנק מניף את החגורה הישנה באוויר מול סינה ודה רוק.
ב-Raw סינה ניצח את פאנק ונקבע שסינה ילחם נגד הרוק ברסלמניה 29 על אליפות ה-WWE. ברסלמניה 29 ג'ון סינה הביס את הרוק לאחר קרב של 24 דקות אחרי שביצע עליו את תרגיל הסיום שלו, AA, וזכה באליפות ה-WWE בפעם ה-11 בקריירה שלו.
זכייה באליפות ה-WWE ויריבות נגד רייבאק ו"המגן"
סינה שמר על אליפות ה-WWE כפי שהרוק יצר אותה, אך עם כמה שינויים קלים.
הוא ציפה את האליפות באבני חן ושינה את השוורים בצידי החגורה, למשפט המזוהה אליו, You Can't See Me. סינה בא ודיבר על הקרב ובאמצע הגיע מארק הנרי ואיתגר את סינה לקרב ב-Raw. סינה הסכים וניצח בקרב כתוצאה מספירת חוץ. אחרי הקרב הגיע רייבאק ועזר לסינה לברוח מהנרי אך רייבאק תקף את סינה לפתע. שבוע אחר כך הסביר רייבאק את התקיפה המפתיעה וטען שכאשר "המגן" תקפו אותו, סינה לא הציל אותו, וכ"המגן" תקפו את סינה, הוא עזר לו לברוח. סינה ביקש מרייבאק שיעשה מעשה שיצדיק קרב אליפות נגדו, ואז "המגן" באו לתקוף את סינה ורייבאק עזב את הזירה.
ב-22 באפריל, בתוכנית Raw שהתקיימה באנגליה, רייבאק וסינה מתעמתים מילולית בנוכחות מתאבק העבר מיק פולי. אחרי העימות, "המגן" פרצו לאולם והחלו לתקוף את רייבאק ואז סינה הגיע עם כיסא והבריח אותם מהזירה ולאחר מכן הוא ביצע על רייבאק את תרגיל הסיום שלו, ה-AA. באותו ערב, נקבע קרב לאירוע "חוקי אקסטרים", בין סינה לרייבאק על אליפות ה-WWE. שבוע אחר כך, ב-29 באפריל, ב-Raw, "המגן" נלחמו נגד צמד Hell No (קיין ודניאל בריאן) יחד עם סינה, ו"המגן" ניצחו בקרב.
ב-6 במאי, בתוכנית Raw, קיין נלחם נגד רייבאק והפסיד לו, ואחרי הקרב "המגן" נכנסו לאולם כשקיין מחוסר הכרה, ואז דניאל בריאן וג'ון סינה נכנסים מהר לזירה ורייבאק עוזב את הזירה ומשאיר אותם להתמודד לבד נגד "המגן" אבל אז רייבאק חוזר לזירה עם כיסא עוזר לסינה ולבריאן להכות את "המגן". רייבאק תוקף את ג'ון סינה בפתאומיות וסינה נופל ורייבאק עמד על סינה. ב-Raw, ב-13 במאי, סינה חבר בשנית עם צמד Hell No (קיין ודניאל בריאן) והם ניצחו את "המגן" כתוצאה מפסילה של "המגן".
באירוע "חוקי אקסטרים" ג'ון סינה נלחם נגד רייבאק בקרב "האחרון שעומד" אך הקרב הסתיים ללא תוצאה מכיוון ששניהם נפצעו ולא קמו לאחר 10 שניות. לאחר שבוע, סינה התחרה מול קרטיס אקסל, לקוחו החדש של פול היימן, והפסיד מהתערבות של רייבאק. שבוע לאחר מכן הפסיד עוד פעם לאקסל.
יריבות נגד מארק הנרי
ב-17 ביוני בתוכנית Raw, מארק הנרי שיקר שהוא פורש בגלל פציעתו ומפני שהוא לא זכה באליפות ה-WWE ואחר כך ג'ון סינה הגיע לזירה וחיבק אותו ואז הנרי תפס אותו וביצע עליו את תרגיל הסיום שלו ובין השניים נקבע קרב לאירוע "כסף בבנק". באירוע זה ניצח ג'ון סינה את מארק הנרי על ידי תרגיל הסיום STF.
יריבות נגד דניאל בריאן
ב-15 ביולי, יום לאחר האירוע "כסף בבנק" 2013, לג'ון סינה נאמר ב-Raw שהוא צריך לבחור את היריב שלו לקרב על אליפות ה-WWE בסאמרסלאם 2013. ולבסוף על פי רצון הקהל בחר סינה בדניאל בריאן כיריב שלו.
ב-18 באוגוסט, באירוע סאמרסלאם 2013, סינה הפסיד את אליפות ה-WWE בקרב נגד דניאל בריאן שבו השופט המיוחד היה טריפל H. לאחר מספר דקות המחזיק במזוודת "כסף בבנק" של Raw, רנדי אורטון, פדה את המזוודה על דניאל בריאן וזכה באליפות ה-WWE. יום למחרת סינה אמר שהוא ייעדר למשך כחודשיים עד שלושה חודשים בגלל פציעה במרפק.
יריבות נגד אלברטו דל ריו
בתוכנית Raw שהתקיימה יום לאחר האירוע באטלגראונד, הכריזה ויקי גאררו על חזרתו של ג'ון סינה בקרב שבו ילחם סינה נגד אלוף העולם במשקל כבד, אלברטו דל ריו, בקרב "גיהנום בכלוב" על אליפות העולם במשקל כבד. ב-28 באוקטובר, באירוע "גיהנום בכלוב", הוא זכה באליפות העולם במשקל כבד בפעם השלישית. יום לאחר האירוע "גיהנום בכלוב" נאם סינה על ניצחונו באירוע וזכייתו באליפות העולם במשקל כבד באות רגע התקיף דל ריו את סינה מאחורי גבו ונאם על כך שסינה הוא גנב ושאליפות העולם במשקל כבד ניתנה לו בזכייה הוגנת בעוד סינה בא וגנב את החגורה ובנוסף דל ריו דרש מסינה קרב חוזר בסדרת ההישרדות על אליפות העולם במשקל כבד בקרב זה סינה ניצח את דל ריו והגן בהצלחה על תוארו.
יריבות נגד רנדי אורטון
בתוכנית Raw שהתקיימה יום לאחר האירוע סדרת ההישרדות 2013, אתגר סינה את רנדי אורטון לקרב על שתי האליפויות, אליפות העולם במשקל כבד ואליפות ה-WWE. לאחר מכן התברר שבאמצע סדרת ההישרדות, התבצעה שיחה בין סינה לבין טריפל H וסטפני מקמהן על האפשרות לקרב זה ובעקבות זאת, אורטון נאלץ להסכים להילחם בקרב הזה. לבסוף הקרב נגמר בכך שרנדי אורטון ניצח בכך שלקח את שתי האליפויות מה שגרם לסינה לאבד את התואר. ברויאל ראמבל נקבע קרב חוזר בין סינה לאורטון על התואר המשולב.
יריבות נגד בריי וויאט
באירוע רויאל ראמבל 2014, סינה ורנדי אורטון נלחמו בקרב על אליפות ה-WWE העולמית במשקל כבד. באמצע הקרב, נכנס בריי וויאט וחברי משפחת וויאט האחרים וגרמו לסינה להפסיד. באירוע "תא ההדחות" נערך קרב על אליפות ה-WWE העולמית במשקל כבד שבו השתתפו דניאל בריאן, שיימוס, כריסטיאן, אנטוניו סזארו, רנדי אורטון וסינה. באמצע הקרב, שוב בריי וויאט וחברי משפחת וויאט גרמו לסינה להפסיד. לאחר מכן בתוכנית Raw, נקבע קרב ביניהם לרסלמניה 30. ברסלמניה 30, סינה הביס את בריי וויאט.
ב-"חוקי אקסטרים" 2014, סינה אתגר את בריי וויאט לקרב "כלוב פלדה" שבו סינה הפסיד ובאירוע שהתקיים חודש לאחר מכן, בפייבאק, סינה ניצח את וויאט בקרב "האחרון שעומד".
זכייה באליפות ה-WWE העולמית במשקל כבד
באירוע "כסף בבנק" 2014, נערך קרב סולם על האליפות ובו סינה ניצח וזכה באליפות ה-WWE העולמית במשקל כבד בפעם ה-15 בקריירתו. יום למחרת, בתוכנית Raw, נקבע כי סינה ילחם בקרב מרובע באירוע באטלגראונד על אליפותו נגד רומן ריינס, קיין ורנדי אורטון. באירוע זה, סינה הצליח לשמור על האליפות בידיו לאחר שניצח את הקרב.
יריבות נגד ברוק לסנר
באירוע סאמרסלאם 2014, ג'ון סינה הפסיד בקרב נגד ברוק לסנר על אליפות ה-WWE העולמית במשקל כבד ובכך האליפות הועברה לידיו של לסנר. ב-Main Event ב-26 באוגוסט 2014, נקבע קרב חוזר בין השניים על האליפות שיתקיים בלילה של אלופים. באירוע זה, סינה ניצח את לסנר בפסילה, אך חגורת האליפות לא עברה לידיו בעקבות פסילה זו, מאחר שסת' רולינס ניסה לפדות את מזוודת ה"כסף בבנק" שלו על לסנר וסינה עצר זאת.
יריבות נגד רוסב
באירוע הרויאל ראמבל, סינה התחרה בקרב משולש עבור אליפות ה-WWE במשקל כבד מול מר "כסף בבנק", סת' רולינס, ואלוף ה-WWE במשקל כבד, ברוק לסנר, והוא הפסיד בקרב ובכך לסנר שמר על האליפות. באירוע פאסטליין, סינה התחרה נגד רוסב והפסיד לאחר שהתעלף. ברסלמניה 31, סינה ניצח את רוסב וזכה באליפות ארצות הברית בפעם הרביעית והיה הראשון להצמיד ולנצח את רוסב.
במהלך האירוע חוקי אקסטרים, נקבע קרב חדשני מסוג שרשרת רוסית, קרב שבו שני היריבים קשורים אחד לשני באמצעות שרשרת ברזל והדרך היחידה לנצח היא רק בעזרת נגיעה בארבע הפינות של הזירה ברצף, סינה ניצח ובכך שמר על תוארו בתור אלוף ארצות הברית.
יריבות נגד סת' רולינס
במהלך התוכנית Raw, סינה התחרה נגד סת' רולינס, בקרב שבו הוא ניצח לאחר שביצע את תרגיל הסיום שלו AA על רולינס. לאחר כשבוע, רולינס איתגר את ג'ון סינה לקרב בסאמרסלאם 2015 והקרב אושר על ידי טריפל H וסטפני מקמהן, כשהמנצח בקרב יחזיק גם באליפות ארצות הברית וגם באליפות ה-WWE העולמית במשקל כבד באותו הזמן בפעם הראשונה בהיסטוריה. בסאמרסלאם, רולינס ניצח את סינה בעזרת התערבותו של ג'ון סטיוארט ובעזרת תרגיל הסיום שלו, פדיגרי. באירוע לילה של אלופים, נקבע קרב חוזר בין סינה לרולינס על אליפות ארצות הברית וקרב בין רולינס לסטינג על אליפות ה-WWE העולמית במשקל כבד. ג'ון ניצח את רולינס לאחר שביצע את תרגיל הסיום שלו, ה-AA. בקרב האחר, רולינס ניצח את סטינג ונשאר אלוף WWE העולמי במשקל כבד.
יריבות נגד אלברטו דל ריו
באירוע גיהנום בכלוב, ג'ון ערך אתגר פתוח על אליפות ארצות הברית, לאחר שג'ון עמד להראות מול מי הוא ילחם, המאמן זב קולטר נכנס עם הקלנועית שלו והודיע שמי שיתחרה מולו הוא אלברטו דל ריו. האחרון ניצח את סינה בקרב זה וזכה באליפות. כשהייתה אמורה להיגמר חופשתו של סינה בכריסמס, נערך אתגר פתוח על אליפות ארצות הברית, סינה נכנס כמתמודד וניצח את דל ריו, אך בשל פסילה, שמר דל ריו על האליפות.
יריבות נגד איי ג'יי סטיילס
עם שובו של סינה מהפציעה שלו בשנת 2016, הוא הותקף בתוכנית Raw על ידי AJ סטיילס. לאחר המקרה, סינה קבע עם סטיילס קרב באירוע כסף בבנק, שבו סטיילס ניצח. שבוע אחרי הקרב בין סינה לסטיילס, הקלאב וסטיילס תקפו שוב את סינה ואז הגיעו הניו דיי ונחלצו לעזרת סינה. לאחר שבוע נוסף, הקלאב וסטיילס ניסו לתקוף את סינה פעם נוספת, כשהפעם באו לעזרתו ביג קאס ואנזו אמורה; סינה השיב להם טובה, כשבסוף התוכנית, הוא נחלץ לעזרת קאס ואמורה, כשהקלאב וסטיילס תקפו אותם. בעקבות זאת, נקבע קרב בין הקלאב וסטיילס לסינה, ביג קאס ואנזו אמורה באירוע באטלגראונד, שבו סינה, קאס ואמורה ניצחו. לאחר הדראפט, סינה וסטיילס הועברו לסמאקדאון ונקבע בין שניהם קרב לאירוע סאמרסלאם. באירוע זה, סטיילס ניצח. כחודש וחצי אחרי סאמרסלאם, נקבע קרב משולש בין סינה, דין אמברוז וסטיילס, שהחזיק באותו הזמן באליפות ה-WWE, לאירוע ללא רחמים. סטיילס הגן בהצלחה על התואר, כשלאחר מכן סינה נעדר חודשיים. ב-27 בדצמבר 2016 בתוכנית סמאקדאון, סינה חזר לקראת הרויאל ראמבל. בסוף התוכנית, סינה קבע קרב נגד סטיילס על אליפות ה-WWE לאירוע הרויאל ראמבל. באירוע זה, שנערך ב-29 בינואר 2017, סינה ניצח את סטיילס וזכה באליפות זו בפעם ה-16 שלו, וכתוצאה מכך השווה את שיא החזקת האליפויות לריק פלייר. בהמשך, סינה הפסיד את האליפות לבריי וויאט באירוע תא ההדחות, שנערך ב-12 בפברואר.